钦定古今图书集成/明伦汇编/官常典/第538卷 > 韩观
## 钦定古今图书集成/明伦汇编/官常典/第538卷 > 韩观

按《明外史》本传：“观字彦宾，虹人，高阳忠壮侯成子。以舍人宿卫，忠谨为太祖所知。寻以父功授桂林右卫
指挥佥事。洪武十九年，柳州融县蛮叛，与参政耿文
彬讨平之，累迁广西都指挥使。二十二年，富川蛮杀
知县，剽数城。观进讨，斩二百馀人，设灵亭千户所。二
十五年，平宾州上林蛮。二十七年，全州灌阳诸猺叛”，
曾湖广兵斩千四百馀人。明年捕宜山诸县蛮，擒二
千八百馀人，斩伪王韦召及万户以下，传首京师。拜
征南左副将军。从都督杨文问罪龙州，比至，伏罪。乃
移兵征奉议蛮，屡战破之。剿都康、向武、高劳、上林蛮，
破更吾、莲花、大藤峡诸寨，斩酋黄世铁并其党万八
千三百六十馀人。讨思恩、都亮蛮，平之。观生长兵间，
综练武略，騺悍诛罚无所假。下令如山，人莫敢犯。初，
群蛮所在蜂起，剽郡县，杀守吏，边民苦之。将士畏观
法，争死斗。观得贼，必处以极刑。间纵一二告诸蛮，诸
蛮胆落。由是境内得安。二十九年召还，擢都督同知。
明年，古州蛮叛。复拜观征卤副将军，从杨文往讨，悉
平之。移兵击五开，与顾成讨定水西诸堡，还理左府
事。建文元年练兵德州，御燕师无功。成祖即位，委任
如故。命往江西练军城守，兼节制广东、福建、湖广三
都司。庐陵民啸聚山泽，帝遣行人许子谟赍敕招谕，
且命观临抚之。观至，众皆复业。帝赐玺书及牢醴彩
帛，命佩征南将军印，镇广西，节制两广官军。复赐玺
书曰：“蛮民易叛难服，杀愈多愈不治。高皇帝灼见其
情，故绥之以德，不得已而后用兵。卿往镇，务绥怀之，
毋专杀僇。”观至镇，群蛮皆叛。帝遣员外郎李宗辅赍
敕招之。观乃大陈兵示将发者，而遣官与宗辅俱。桂
林蛮复业者六千家，惟思恩蛮未附，而庆远柳溥诸
蛮方杀掠吏民，乃上章请讨。永乐元年与指挥葛森
等击杀理定诸县山贼千一百八十有奇，擒其酋黄
仲文等五十馀人，斩以徇，还所掠男女于民，而抚辑
其逃散者。明年遣都指挥朱辉谕降宜山、忻城诸山
寨。荔波猺震恐，上书言“愿为编户。”帝以属观抚之，八
十馀洞皆附。明年，柳州、桂林诸蛮作乱，已，抚复叛。遣
朱辉以偏师破之，斩首四百五十有奇。蛮惧，曾帝复
遣郎中徐子良至，遂来降，归所掠人畜器械。迁江蛮
复叛，仍抚定之。四年大发兵讨安南，诏观画方略，转
粟二十万石饷军。已，复命发广西兵三万会太平。遂
从大军发凭祥，抵坡垒关，以所部营关下，运粮修道，
伐木治桥梁，出兵游徼。安南平，命措置交阯缘途诸
堡。而柳、浔诸蛮乘观出复叛。诏观事竣还讨。五年兵
抵柳州，贼望风遁。观请俟秋凉深入，且请济师。帝使
使发湖广、广东、贵州三都司兵，又敕新城侯张辅以
南征军协讨，别遣将将三万人由他道进。十月，诸军
皆集。观令都指挥朱广、方政以湖广兵攻庆远、宜山、
忻城、河池，而自以贵州、两广兵由柳州攻马平、来宾、
迁江，宾州上林、罗城、融县，皆破之。会兵象州，分剿武
宣、东乡、桂林、贵平、永福，斩首万馀级，获其党黄南等
万三千馀人，群蛮复定。捷闻，帝嘉劳之。九年拜《征夷》
副将军，仍佩故印，总兵镇交阯。明年督输广东粮万
石，饷征南军。英国公辅再出师平交阯。观皆主馈运，
不为将，功不著。是时，武臣以军功至大将者，马荣、曹
隆、张钦、程宽、朱崇、马聚、高成、守义、张廉、冀杰等，皆颇
有声绩。而观威名震蛮中，粤人惴惴，非诸将所能及
云。十三年卒，无子。